दोनों कश्मीर के निवासी रिश्तों की डोर में बंधे हैं व एक दूसरे से मिलने के लिये बेताब रहते हैं। किन्तु ऐसा हो जाये तो दोनों देशों के नेताओं की राजनीति ठंडी पड़ जायेगी और कुर्सी के दीवाने नेतागण राजनीति को सदैव गर्माये रखना चाहते हैं। कटु सत्य तो ये है कि कश्मीरी दो पाटों के बीच में बुरी तरह पिस रहे हैं। बात विलय की करें तो राजा हरी सिंह ने सशर्त ही सही किन्तु पूरे कश्मीर के विलय की घोषणा की थी पर हमारी कमजोर रणनीति का फायदा उठाकर पाक सेना ने आधा कश्मीर हमसे छीन लिया। पीड़ा तो इस बात की है कि आज विश्व की महाशक्तियों में शुमार होने का दावा करने वाले हमारे दो मुँहें नेता सिर्फ जुबानी जंग लड़ रहे हैं और गुरिल्ला युद्ध में सेना के जवानों से अधिक आम नागरिक मारे जा रहे हैं। ऐसे में विश्व समुदाय बेगुनाहों के मारे जाने की भत्र्सना करता है तो गलत क्या है? इस आरोप से बचने का एकमात्र रास्ता यही है कि जिस प्रकार उन्होंने कश्मीर, छीना है उसी तर्ज पर हम उसे वापस ले लें। सरदार पटेल इरादों के पक्के न होते तो आज हैदराबाद भी नासूर बनकर रिस रहा होता। पटेल ने खंड-खंड हो रहे भारत को अखंड बनाया। दूसरे देश पर हमला नहीं किया। उसी तर्ज पर हम खंडित कश्मीर को पुनः एक कर लेते हैं तो ये हमारे अधिकार क्षेत्र की ही बात है। विश्व समुदाय इसकी मजम्मत नहीं कर सकता। किसी ने दुस्साहस किया भी तो उसका मुंहतोड़ जवाब देना ही मर्दानगी है। महाशक्ति बनने के जुमले उछालना गीदड़ भभकी के सिवा कुछ नहीं है जब तक उसे सिद्ध न कर दिया जाय। आज केंद्र के अलावा अधिकांश प्रांतों में एक ही पार्टी की सरकार है। संयोगवश कश्मीर में भी राष्ट्रपति शासन लागू है और तीनों सेनाध्यक्ष अदम्य साहस और देश प्रेम से लबरेज हैं। पाक अधिकृत कश्मीर वापस लेने का इससे सुनहरा अवसर हो ही नहीं सकता बशर्ते इस पर राजनीति न की जाये।